En person pågrepet i forbindelse med skyting mot psykiatrisk senter
En 26 år gammel mann ble pågrepet i morgentimene 2.januar i en leilighet i Buvik utenfor Trondheim, i følge adressa.no - Dette kan settes i sammenheng med skytingen mot Tiller DPS som vi har jobbet med, men med tanke på den videre etterforskningen er det for tidlig å konkludere 100 prosent med dette, sier operasjonsleder Ebbe Kimo i Sør-Trøndelag politidistrikt til adressa.no.Det var natt til 2. juledag at de første skuddene ble avfyrt utenfor Tiller DPS. Da ble det skutt mot en av de ansattes bil på parkeringsplassen utenfor. Hendelsen ble oppdaget først morningen etter. 24 timer senere ble det på nytt skutt mot det psykiatriske senteret, denne gangen mot inngangspartiet. Ingen personer kom til skade. Politiet er sparsommelig med informasjon og ønsker ikke å kommentere motivet for skytingen overfor VG Nett. De ønsker heller ikke å si konkret hvilken tilknytning den pågrepne mannen har til skytingen og Tiller DPS. Foreløpige undersøkelser viser at det er samme våpen som har skutt mot senteret og at det er gjort av en våpenkyndig person. Leiligheten hvor 26-åringen ble pågrepet skal i dag ransakes. - Vi har ikke funnet noe våpen på stedet. Leiligheten vil bli ransaket for våpen etter hvert, sier Kimo.Beredskapsleder ved St.Olavs Hospital, Håkon Gammelsæter opplyser at det ikke er uvanlig at det blir fremsatt ulike trusler mot denne type behandlingsinstutisjoner. - Det er klart at man kan tenke seg at folk blir inspirert av situasjoner omkring i verden, men det er vanskelig å anslå når det gjelder sikkerheten, sier Gammelsæter. Han ønsker ikke å gå inn på detaljer rundt sikkerhetsopplegget, men opplyser at det vil bli gjort en ny risikovurdering når den akutte situasjonen er over. - Vi ønsker å ha et åpent samfunn i Norge, og herunder et åpnet sykehus. Vi er vant til at pasienter og pårørende kan ferdes rimelig fritt. Så langt har vi ikke funnet det nødvendig med dramatiske sikkerhetstiltak, men vi vil gjøre en vurdering i samråd med politiet, sier Gammelsæter.
I romjulen ble det ved to anledninger skutt mot og ved Tiller Distriktspsykiatriske senter (DPS) i Trondheim. En mann er pågrepet i forbindelse med skytingen.